b'\n_START_ARTICLE_\nDet Danske Frimurerlaug\n_START_SECTION_\nHistorie\n_START_PARAGRAPH_\nOrdenen ble opprettet den 1. april 1893 under navnet \xc2\xabOrdenen for By og Land\xc2\xbb. Den 11. august 1919 skiftet den navn til \xc2\xabStor Orienten for Danmark og Norden\xc2\xbb. Ikke lenge etterp\xc3\xa5 begynte den \xc3\xa5 praktisere h\xc3\xb8ygradsystemet den gamle og anerkjente skotske ritus._NEWLINE_Sommeren 1924 ble deretter \xc2\xabDen Danske Stororient\xc2\xbb grunnlagt. Denne ordenen praktiserte de samme h\xc3\xb8ygradene, mens ritualene i de tre St. Johannesgradene var p\xc3\xa5virket av fransk frimureri._NEWLINE_Den 14. april 1929 ble disse to ordener sl\xc3\xa5tt sammen til den nye \xc2\xabStorlogen af Danmark af Gamle Frie og Antagne Murere\xc2\xbb._NEWLINE_De tre St. Johannesgradene ble frigjort fra h\xc3\xb8ygradene, og fikk sin egen jurisdiksjon. Denne jurisdiksjonen, \xc2\xabFrimurerlauget i Danmark\xc2\xbb, omfattet n\xc3\xa5 St. Johanneslosjene fra begge ordener. I tillegg ble innholdet i St. Johannesgradene modifiserte til \xc3\xa5 bli en ordrett gjengivelse av de engelske St. Johannesgradene._NEWLINE_For \xc3\xa5 tilpasse seg det engelske systemet ytterligere, sendte Ordenen i 1951 br\xc3\xb8dre til England for \xc3\xa5 innvies i Englands forente storlosje. Form\xc3\xa5let var \xc3\xa5 oppfylle bestemmelsen om at den danske storlosjen skulle v\xc3\xa6re direkte utg\xc3\xa5tt fra den engelske. Da dette var gjort, opprettet Ordenen en ny jurisdiksjon for St. Johanneslosjene den 15. november 1951 under navnet \xc2\xabStorlogen av Danmark\xc2\xbb._NEWLINE_Englands forente storlosje anerkjente ikke mer enn \xc3\xa9n frimurerorden i et land, og i kraft av tradisjonene kunne dette bare v\xc3\xa6re Den Danske Frimurerorden. Samtidig hevdet \xc2\xabStorlogen av Danmark\xc2\xbb at Den Danske Frimurerorden hadde \xc2\xabsviktet\xc2\xbb frimureriet ved \xc3\xa5 praktisere det svenske system._NEWLINE_P\xc3\xa5 1950-tallet ble det innledet forhandlinger med Den Danske Frimurerorden. Forhandlingene endte med at \xc2\xabStorlogen av Danmark\xc2\xbb ble tilsluttet Den Danske Frimurerorden den 1. januar 1961, under navnet \xc2\xabFrimurerlauget af Gamle, Frie og Antagne Murere\xc2\xbb._NEWLINE_Lauget endret senere navn til \xc2\xabDet Danske Frimurerlaug af Gamle Frie og Antagne Murere\xc2\xbb. I 1991 ble ritualene i St. Johanneslosjene revidert p\xc3\xa5 nytt, og er n\xc3\xa5 identiske med det engelske Emulation Ritual.'